– Vi hadde håpet det skulle komme nye prester relativt fort, men det ser det ikke ut som det gjør.

Kirkeverge Gerd Rosten Bu i Kinsarvik kyrkje er bekymret for at de ikke får prester til Ullensvang. I Kinsarvik kyrkje hadde de prest frem til i sommer, men nå står de uten.

Da stillingen ble lyst ut var det ingen som søkte.

Flere steder må kirker nå leie inn pensjonerte prester til å ha gravferder og lærere til å holde konfirmasjonsundervisning.

Måtte avlyse

Dette har de også gjort i Ullensvang, men det er ikke alltid det går rundt likevel.

– En søndag hadde vi en gudstjeneste satt opp på planen, men da vi ikke fikk vikar måtte vi bare avlyse.

Det er ikke alltid mulig å avlyse om kirken blir stående uten prest. Er det satt opp dåp i kirken, kan den ikke avlyses.

MANGLER BÅDE PREST OG KAPELLAN: På Voss var det bare en søker på soknepreststillingen og ingen på kapellanstillingen. Foto: Christian Lura / NRK

Bruker én million kroner på å rekruttere prester

Hovedårsaken til prestemangelen er at det har blitt utdannet for få prester de siste årene. I år var det kun 89 studenter i Norge som hadde teologi som førstevalg (ekstern lenke).

Kirkerådet startet derfor en stor rekrutteringskampanje. Én million kroner ble satt av til tiltak for å øke rekruttering til stillinger i Den norske kirke.

Fristen for å søke disse tiltakene gikk nylig ut. Da hadde Kirkerådet fått 69 søknader fra ulike bispedømmer og menighet.

Til sammen har de bedt om 8,9 millioner kroner til ulike tiltak de mener vil styrke rekrutteringen.

Mange prester går snart av med pensjon

Leder for rekrutteringsprosjektet, Aleksander Garmann Gullaksen, sier problemet med få søkere ikke bare gjelder prester, men også diakoner og kirkemusikere.

– I disse gruppene har vi en høy snittalder, og de siste årene har vi ikke klart å utdanne mange nok til disse yrkene. Det må vi gjøre noe med.

Gullaksen understreker at problemet bare blir større når store årskull med prester snart går av med pensjon.

I 2017 var 30 prosent av alle prester i Norge over 60 år. I Bjørgvin bispedømme var 35 prosent over 60 år.

Det kommer frem i Den norske kirke sin årsrapport for 2017.

– Situasjonen har forverret seg

Stiftsdirektør i Bjørgvin bispedømme, Jan Ove Fjelltveit, sier problemet bare er blitt større.

– På Voss var det bare én søker til soknepreststillingen og ingen til kapellanstillingen. Det er et faresignal, for dette burde være attraktive stillinger.

KRITISK SITUASJON: Stiftsdirektør i Bjørgvin, Jan Ove Fjelltveit, sier situasjonen bare har forverret seg. Foto: Bergit Sønstebø Svendseid / NRK

Fjelltveit forteller at det i Voss og Hardanger prosti er fire stillinger man ikke får prest til, selv om stillingene har vært utlyst flere ganger.

I Eid i Nordfjord lyses nå soknepreststillingen ut for femte gang.

– Det er en kritisk situasjon. Vi har snakket om dette i nesten 20 år, men vi har enda ikke funnet noen gode løsninger.